Sekolah Menengah Kebangsaan Bukit Jambul

**Sekolah Menengah Kebangsaan Bukit Jambul** atau nama ringkasnya *SMK Bukit Jambul*, merupakan sebuah Sekolah Menengah Kebangsaan yang terletak di Jalan Bukit Gambir, Pulau Pinang, Malaysia.

Pada tahun 2009, sekolah ini mempunyai 1044 orang pelajar, terdiri dari 475 orang pelajar lelaki dan 569 orang pelajar perempuan. Ia mempunyai seramai 61 orang guru.

Sekolah ini telah diiktiraf sebagai *Sekolah Berprestasi Tinggi* pada tahun 2014.

## Sejarah SMK Bukit Jambul
Sekolah Menengah Kebangsaan Bukit Jambul, terletak di Jalan Bukit Gambir bersebelahan dengan Jabatan Pendidikan Pulau Pinang. Sekolah ini mula dibuka pada 1 Januari 2001. Pada peringkat awal penubuhan sekolah, hanya terdapat 14 orang guru dan seramai 220 orang pelajar yang ditempatkan di dalam 6 kelas tingkatan satu. 	 	 	 

Kini, SMK Bukit Jambul semakin matang dan dewasa. Dengan kepemimpinan Pn. Noorzela bt Abu Bakar selaku Pengetua Sekolah bersama-sama dengan 63 orang tenaga pengajar yang berdedikasi, diamanahkan untuk mendidik sejumlah 927 orang pelajar yang terdiri daripada pelbagai kaum. Pelajar-pelajar sekolah ini dipilih daripada sekolah-sekolah rendah berhampiran berdasarkan pencapaian cemerlang UPSR. Terdapat 30 kelas untuk menempatkan pelajar-pelajar tingkatan satu hingga lima.

SMK Bukit Jambul merupakan sekolah harian biasa di bawah Jabatan Pendidikan Negeri. Berpegang pada moto Cemerlang, Gemilang, dan Terbilang. SMK Bukit Jambul telah berjaya mencipta kejayaan cemerlang dalam akademik iaitu:	

*PMR 2010, dengan mendapat GPS 1.16 dan 122 orang calon mendapat semua A. 
*SPM 2010, mencatat keputusan GPS 2.21 dan 44 orang calon mendapat semua A.
*PMR 2011, kejayaan yang lagi cemerlang iaitu mendapat GPS 1.10

*PMR 2012, telah dinobatkan sebagai sekolah terbaik PMR di Pulau Pinang dengan GPS 1.09.
*SPM 2012, telah mendapat kelulusan 100% bagi semua mata pelajaran dengan GPS 2.11.
*SPM 2013, mencatat keputusan cemerlang dengan GPS 2.02.
*SPM 2014, mencatat keputusan gemilang dengan GPS 1.99.			
*Pada 27 September 2011, SMK Bukit Jambul mencipta sejarah apabila diberikan pengiktirafan sebagai Sekolah Kluster Kecemerlangan oleh Kementerian Pelajaran Malaysia. SMK Bukit Jambul juga telah mendapat anugerah Tawaran Baru atau Baiah 3 tahun berturut-turut daripada Kementerian Pelajaran Malaysia pada tahun 2011, 2012 dan 2013.	
*Pada 30 Oktober 2014, SMK Bukit Jambul mencipta sejarah sekali lagi apabila diberi pengiktirafan sebagai Sekolah Berprestasi Tinggi oleh Kementerian Pendidikan Malaysia. 

### Senarai pengetua-pengetua SMK Bukit Jambul

*Pengetua pertama: En. Abu bin Hassan
*Pengetua ke-2: Pn. Zainab binti Ayub
*Pengetua ke-3: En. Jalil bin Saad
*Pengetua ke-4: En. Abdul Rashid bin Abdul Samad
*Pengetua ke-5: Pn. Noorzela binti Abu Bakar
*Pengetua ke-6: Cik Athiyah binti Abdul Razak
*Pengetua ke-7: Puan Azizah binti Paijo
*Pengetua ke-8: En. Abdul Said bin Hussain
*Pengetua ke-9: Puan Hajah Zaharah binti Abdullah

## Bendera SMK Bukit Jambul

Penerangan Tentang Bendera:

Bendera SMKBJ menggunakan warna merah, kuning dan biru di samping warna putih sebagai latar belakangnya.

⁰        Jalur Kuning menggambarkan cahaya atau sinaran dan harapan.

⁰        Jalur Merah menggambarkan keberanian dan kejayaan.

⁰        Jalur Biru menggambarkan ketenangan, kejujuran, keamanan dan kecintaan kita terhadap sekolah dan negara.

⁰        Latar belakang berwarna putih menggambarkan ketulusan, kebersihan dan keikhlasan dalam apa jua tindakan dan kerja yang dilakukan. 

## Lencana SMK Bukit Jambul

Penerangan Tentang Lencana:

•      Bukit merupakan pengenalan sekolah ini kerana terletak di kaki bukit Bukit Jambul.

•      Di bahagian kiri dan kanan logo, terdapat dua bentuk yang seimbang iaitu empat jalur yang menggambarkan ilmu yang seimbang: rohani, jasmani, emosi dan intelek.

•      Tiga tiang di bahagian tengah menggambarkan gabungan akidah, syariah dan akhlak atau kepercayaan, amalan dan moral. Tiga tiang juga menggambarkan tiga kaum yang hidup bersatu padu dan harmoni.

•      Di bahagian tengah logo pula, menggambarkan teknologi maklumat yang dijadikan asas pengajaran dan pembelajaran.

•      Warna kuning menggambarkan cahaya atau sinaran dan harapan kegemilangan institusi.

•      Warna merah menggambarkan keberanian dan kejayaan.

•      Warna biru menggambarkan ketenangan, kejujuran, keamanan dan kecintaan terhadap agama, bangsa dan negara.

•      Huruf ‘U’ yang mengelilingi hampir sebahagian logo menggambarkan uniti.

## Lagu Sekolah

## Visi Sekolah
***"SEKOLAH UNGGUL, PELAJAR TERBILANG"***

## Misi Sekolah
SMK Bukit Jambul beriltizam membangunkan potensi individu melalui usaha-usaha kreatif dan inovatif dalam mencipta keterbilangan akademik, kokurikulum dan kemenjadian pelajar hingga persada antarabangsa.

## Matlamat Sekolah
SMK Bukit Jambul beriltizam untuk mencapai matlamat berdasarkan perancangan strategik sekolah 2016-2020:

1.      Menggembleng seluruh sumber untuk mengekalkan kedudukan sekolah dalam Band 1 dengan skor komposit melebihi 91.

2.      Melonjakkan prestasi PT3 dan SPM berdasarkan jadual berikut:

3.      Mencapai  kecemerlangan kokurikulum dengan menjadi johan di peringkat kelompok, negeri dan seterusnya bersaing di peringkat kebangsaan dan antarabangsa.

4.      Membina iklim sekolah yang sihat lagi dinamik bagi menghasilkan generasi pelajar yang proaktif, prihatin, dan penyayang dalam konteks suasana pembelajaran yang kondusif, selamat dan sejahtera. 

5.      Memantapkan disiplin dan memperkasakan kepimpinan pelajar ke peringkat global.

6.      Melahirkan warga sekolah yang berilmu, berketerampilan , kreatif dan inovatif bagi memenuhi aspirasi negara dan memenuhi tuntutan global.

7.      Mengamalkan budaya ilmu, penyayang dan saling bermuafakat dalam kalangan warga sekolah, ibu bapa dan komuniti.

## Moto Sekolah
***"CEMERLANG, GEMILANG, TERBILANG"***

## Pencapaian
- Diiktiraf sebagai 'Sekolah Berprestasi Tinggi' pada hujung tahun 2014, memartabatkan SMK Bukit Jambul ke persada yang lebih tinggi.

- Tempat pertama RHB Mighty Minds Peringkat Kebangsaan 2008.

- Tempat ke-3 RHB Mighty Minds Peringkat Kebangsaan 2012.

- Keputusan PMR 2010 Terbaik Di Daerah Pulau,Pulau Pinang.

- Keputusan PMR 2012 Terbaik Di Seluruh Negeri Pulau Pinang.

- Diberikan pengiktirafan sebagai Sekolah Kluster Kecemerlangan oleh Kementerian Pelajaran Malaysia pada 27 September 2011.

- 6 Pelajar mendapat semua A dalam PT3 2014 (5 Mendapat 9A ,1 Mendapat 10A ).

- Pada tahun 2024, SMK Bukit Jambul menjadi satu-satunya sekolah harian biasa yang menduduki Senarai 20 Sekolah Menengah Terbaik di Malaysia dalam peperiksaan SPM bagi sesi 2023/2024. Seramai 47 orang murid memperoleh semua A dan 2 orang murid memperoleh semua A+.

## Alamat
:Sekolah Menengah Kebangsaan Bukit Jambul
:Jalan Bukit Gambier 
:11700, Gelugor
:Pulau Pinang, Malaysia
:Telefon =  +604-6564826
:Fax     =  +604-6595343

## Pautan luar
* Sekolah Menengah Kebangsaan Bukit Jambul